SAJTÓANYAG
2018. április 18.
CONCERTO BUDAPEST 
2018/2019 évad külföldi vendégművészei

Boris Berezovsky
Bohém sztáralkat, parádés manuális adottságokkal rendelkező virtuóz előadó és egyszersmind valódi elmélyült művész: ez mind okkal-joggal elmondható a 49 éves moszkvai születésű zongoraművészről, Boris Berezovskyról, akit a mérvadó véleményű Gramophone magazin néhány esztendeje ekképp méltatott: „bizonyosan ő a múlt nagy orosz zongorista tradíciójának igazi örököse”. Lemezdíjak sorának birtokosa, és ami ennél is sokkal fontosabb, hiszen napjaink koncertéletében mind ritkábbnak számító jelenség: Berezovsky sohasem kerüli el a kockázatot, ő a zongoránál ülve is mindenkor a legnagyobb tétekben játszik.
Arvid Engegard
Pályafutásának legfontosabb döntése, saját bevallása szerint, az volt, amikor fiatalon Salzburgba ment, hogy Végh Sándortól tanulhasson. A legendás magyar zenész és zenepedagógus egy évre rá felkérte Engegardot a Camerata Academica irányítására, s a norvég hegedűs nyolc éven át irányította az együttest, remek lemezfelvételek sorát rögzítve. Az elhivatott kamarazenész előbb a hajdani Orlando Quartet első hegedűse volt, ma pedig már a saját nevét viselő Engegard Quartetet irányítja, a salzburgi fesztiválon éppúgy fellépve, akárcsak Lockenhausban. Míg karmesterként olyan együttesek visszatérő partnere, mint az Oslói Filharmonikusok vagy a Svéd Rádiózenekar.
Isabelle Faust
„Hegedűhangja szenvedélyes, bátor és felvillanyozó, ugyanakkor lefegyverzően meleg és kedves” – méltatta a The New York Times lelkes kritikusa a német hegedűművésznőt, aki Csipkerózsika nevű Stradivariján játszva több alkalommal már a budapesti közönséget is hasonló elragadtatásra késztette. Isabelle Faust repertoárja Bachtól Kurtágig terjed, s a hegedűs minden esetben személyes hangot keres: példás muzsikusi alázattal az adott szerző és mű személyes hangját. Zsigmondy Dénes hajdani tanítványa a legjelentősebb karmesterek és zenekarok partnere, elismerései közül pedig legyen elég csupán a legfrissebbet, a Gramophone tavalyi díját említeni, mellyel Mozart hegedűversenyeinek lemez-összkiadását ismerték el.  

Steven Isserlis
„Sokan megrészegülnek a gondolattól, hogy mekkora szólisták. Nekem nem erről szól a dolog. Szerintem a hangzást soha nem szabad a zenétől elválasztani.” Egy interjújában így fogalmazta meg jellemzően póztalan ars poeticáját a brit muzsikus, aki azon a – mellesleg korántsem alaptalan – szlogenen is csak mosolyogni szokott, miszerint ő lenne a világ legkedveltebb csellistája. A hazánkban gyermekkönyvei révén már komolyzenei ismeretterjesztőjeként is népszerű Steven Isserlis a budapesti koncertközönség egyik nagy kedvence, s egyúttal több magyar előadóművész rendszeres partnere is. A Várjon Dénessel közös Schumann-lemeze számos elismerésben részesült, Haydn csellóversenyeinek felvételéért pedig tavaly még Grammy-jelölést is kapott.
Clara-Jumi Kang
A Dél-Korea-i származású, mannheimi születésű hegedűművésznő szerencsésen egyesíti magában a távol-keleti hangszeres virtuózok perfekt technikai felkészültségét és korai érettségét meg a német muzsikusok tradícióismeretét, a klasszicizmus és a romantika világában való jártasságát. Kang még csak hatéves volt, amikor a Die Zeit már hosszabb cikkben méltatta rendkívüli tehetségét, kilencévesen lemeze jelent meg a Teldecnél, s természetesen utóbb a rangos versenygyőzelmek sem maradtak el. A ma az "ex Strauss" nevű Stradivarin játszó hegedűs a legutóbbi években olyan muzsikusok partnere volt, mint Valery Gergiev, Gidon Kremer, Myung-Whun Chung vagy Jurij Tyemirkanov. 
Andrej Korobejnyikov
Mellékesen végzett jogász és az eszperantó nyelv elkötelezettje is, de mindenekelőtt: félreismerhetetlenül jelentős, nagyformátumú zongorista. A krisztusi korban járó Andrej Korobejnyikov már túl van több mint húsz versenygyőzelmen, s ahogy arról a hazai közönség legutóbb 2018 januárjában személyesen is meggyőződhetett: a moszkvai születésű világklasszis játékát nemcsak a technikai tökéletesség, a hibátlanság ritka tüneménye jellemzi, de éppígy a színgazdagság, a fejlett lírai érzék, valamint a művészi energiák lenyűgöző kiáradása is. 2008-as, Diapason d’Or- (vagyis Arany Hangvilla-) díjjal jutalmazott Szkrjabin-felvétele óta a muzsikus a lemezpiacon is a legkeresettebb előadók közé tartozik. 

Henning Kraggerud
Henning Kraggerud zeneiségét a szabadság, a fantázia, az érzelemgazdagság, a szenvedélyesség és a kifinomult hangzás egyaránt karakteresen jellemzi. A norvég hegedűművész szólistaként és kamarazenészként is a legnagyobb koncerttermek, a Wigmore Hall, a King’s Place, a bruges-i Concertgebouw és a berlini Konzerthaus állandó vendége. Az Arctic Filharmonikusok művészeti vezetője, és mindemellett zeneszerzőként is aktív: műveit a szakma legavatottabb zenészei és zenekarai játsszák világszerte. Diszkográfiájának legfrissebb darabjai közé tartozik a Mozart-hegedűversenyeit tartalmazó, ECHO Klassik Díjas lemeze, melyet saját kadenciáival, s a Norvég Kamarazenekar kíséretével rögzített.
Nikolaj Znaider
22 éves volt, amikor 1997-ben megnyerte a brüsszeli Erzsébet Királyné Versenyt, és azóta a koppenhágai születésű, dán-izraeli hegedűs, Nikolaj Znaider mindmáig a nemzetközi komolyzenei élet egyik legizgalmasabb egyéniségének számít. A Fritz Kreisler egykori Guarneri-hegedűjén játszó muzsikus a zenei képzés és tehetséggondozás ügyének elkötelezett aktivistája, a legnagyobbak pódiumpartnere, s az elmúlt tíz esztendőben immár karmester is. Így 2010 óta ő a szentpétervári Mariinszkij Színház Zenekarának első vendégkarmestere, s ugyancsak szoros művészi munkakapcsolat fűzi Londoni Szimfonikus Zenekarhoz is, dirigensként és hangszeres szólistaként egyaránt.
Maria Włoszczowska
Az alig huszonhat esztendős, varsói születésű hegedűs azon fiatal hangszeres előadóművészek közé tartozik, akikről kijelenthető: az elkövetkező évtizedek főszereplői lesznek a világ koncerttermeiben. A sikeres versenyszereplések ténye, meg az igen korán elért fontos debütálások sora (például a londoni Wigmore Hallban) mellett az is ennek bizonyságát jelzi, hogy legelső, 2014-ben megjelent lemezén rögvest nem kisebb hegedűs kolléga partnere volt, mint Maxim Vengerov. A ma Londonban élő művész versenyművek szólistájaként és kamarazenészként egyaránt mind keresettebbnek számít Európa-szerte. 

További információért vegye fel velünk a kapcsolatot a sajto@concertobudapest.hu e-mail címen.